## Odluka Ustavnog suda Republike Hrvatske broj:U-IIIA-3153/2005 od 16. svibnja 2007.

### NN 55/2007 (30.5.2007.), Odluka Ustavnog suda Republike Hrvatske broj:U-IIIA-3153/2005 od 16. svibnja 2007.

# USTAVNI SUD REPUBLIKE HRVATSKE

**1801**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjednica Vijeća, te suci Marijan
Hranjski, Mario Kos, Ivan Mrkonjić, Emilija Rajić i Vice Vukojević, članovi
Vijeća, u postupku koji su ustavnom tužbom pokrenuli Lj. V. i A. V., oboje iz
R., koje zastupa N. V., odvjetnik u R., na sjednici održanoj 16. svibnja 2007.
godine, jednoglasno je donio

## ODLUKU

I. Ustavna tužba se usvaja.
II. Županijski sud u Rijeci dužan je donijeti odluku u predmetu, koji se pred
tim sudom vodi pod brojem: Gž-3937/05 u najkraćem mogućem roku, ali ne duljem od
dva (2) mjeseca, računajući od dana objave ove odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst)
određuje se primjerena naknada zbog povrede ustavnog prava iz članka 29. stavka
1. Ustava Republike Hrvatske (»Narodne novine«, broj 41/01. – pročišćeni tekst)
podnositeljima ustavne tužbe, i to:
– Lj. V. iz R., u iznosu od 10.500,00 kn i
– A. V. iz R., u iznosu od 10.500,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1.Podnositelji ustavne tužbe, sukladno članku 63. Ustavnog zakona o Ustavnom
sudu Republike Hrvatske (»Narodne novine«, broj 99/99., 29/02. i 49/02. –
pročišćeni tekst, u daljnjem tekstu: Ustavni zakon), podnijeli su 18. srpnja
2005. ustavnu tužbu radi duljine ovršnog postupka.

ČINJENICE VAŽNE ZA USTAVNOSUDSKI POSTUPAK

2.Ustavni sud je u postupku pokrenutom ustavnom tužbom podnositelja, primjenom
članka 63. Ustavnog zakona, a uvidom u očitovanje Općinskog suda u Rijeci i
priloženu dokumentaciju, utvrdio sljedeće činjenice koje su pravno relevantne za
odlučivanje o povredi ustavnog prava podnositelja zajamčenog odredbom članka 29.
stavka 1. Ustava:
– podnositelji su, kao vjerovnici, 20. veljače 1995. godine podnijeli Općinskom
sudu u Rijeci prijedlog za izvršenje radi uknjižbe prava vlasništva u zemljišne
knjige, na temelju pravomoćne presude Općinskog suda u Rijeci, broj: P-3923/89
od 1. veljače 1993. godine protiv dužnika I. V. iz R.;
– Općinski sud u Rijeci 9. rujna 1995. godine donio je rješenje o izvršenju,
broj: I-183/95 te je u Zemljišno-knjižnom odjelu Općinskog suda u Rijeci
formiran spis broj: Z-947/95;
– podnositelji su podneskom od 24. svibnja 2001. godine tražili da im se omogući
uvid u spis koji se nalazi u Zemljišno-knjižnom odjelu kako bi na temelju nove
dokumentacije nadopunili prijedlog za izvršenje;
– podnositelji su 13. kolovoza 2001. godine, pozivom na broj: I-183/95,
podnijeli prijedlog za ovrhu na temelju iste pravomoćne i ovršne presude (uz
dodatnu dokumentaciju) protiv ovršenika V. Š., I. V. i Z. K. (pravni sljednici
pok. I. V.), te je donijeto rješenje o ovrsi, broj: Ovr-2494/01 i u
Zemljišno-knjižnom odjelu Općinskog suda u Rijeci formiran je novi spis broj:
Z-9124/01;
– podnositelji su u više navrata požurivali postupanje suda u navedenom predmetu
(podnesci od 12. ožujka 2002., 26. travnja 2004. i 26. listopada 2004.);
– rješenjem broj: Z-9124/01 od 12. listopada 2004. godine Općinski sud u Rijeci
odbio je prijedlog podnositelja za uknjižbu prava vlasništva, jer nekretnine
koje su navedene u prijedlogu nisu upisane u zemljišne knjige;
– podnositelji su protiv navedenog rješenja podnijeli žalbu 6. studenoga 2004.
godine Županijskom sudu u Rijeci;
– predmeti broj: I-183/95 i broj: Ovr-2494/01 priklopljeni su na spis broj:
Z-15098/04 i od 15. srpnja 2005. godine nalaze se u radu, povodom žalbe, na
Županijskom sudu u Rijeci pod brojem:Gž-3937/05.

PRAVO VAŽNO ZA USTAVNOSUDSKI POSTUPAK

3. Za ovaj ustavnosudski postupak mjerodavne su odredbe članka 29. stavka 1.
Ustava Republike Hrvatske i članka 63. Ustavnog zakona.
Također, ukazuje se i na odredbu članka 13. stavka 1. Ovršnog zakona (»Narodne
novine«, broj 57/96., 29/99., 42/00., 173/03., 194/03., 151/04. i 88/05.), kojom
je propisano:
*(1) U ovršnom postupku i postupku osiguranja sud je dužan postupati hitno.*

*Ustavna tužba je osnovana.*

4. Svoju odluku sud obrazlaže sljedećim utvrđenjima:

4.1. DULJINA OVRŠNOG POSTUPKA

Podnositelji su Općinskom sudu u Rijeci podnijeli prijedlog za izvršenje 20.
veljače 1995. godine.
Duljina postupka uzima se u obzir od 5. studenoga 1997. kad je Zakonom o
potvrđivanju stupila na snagu, u odnosu na Republiku Hrvatsku, Konvencija za
zaštitu ljudskih prava i temeljnih sloboda i Protokoli broj 1, 4, 6, 7 i 11 uz
Konvenciju za zaštitu ljudskih prava i temeljnih sloboda (»Narodne novine –
Međunarodni ugovori«, broj 18/97., 6/99. – pročišćeni tekst i 8/99. – ispravak;
u daljnjem tekstu: Konvencija). Protokol broj 12 na snazi je u odnosu na
Republiku Hrvatsku od 1. travnja 2005. (Zakon o potvrđivanju Protokola broj 12
uz Konvenciju za zaštitu ljudskih prava i temeljnih sloboda, »Narod­ne novine –
Međunarodni ugovori«, broj 14/02. i Objava o stupanju na snagu Protokola broj 12
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori«, broj 9/05.), a Protokol broj 13 od 1. srpnja 2003. (Zakon
o potvrđivanju Protokola broj 13 uz Konvenciju za zaštitu ljudskih prava i
temeljnih sloboda, o ukidanju smrtne kazne u svim okolnostima, »Narodne novine –
Međunarodni ugovori«, broj 14/02. i Objava o stupanju na snagu Protokola broj 13
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori«, broj 13/03.).
U članku 6. stavku 1. Konvencije jamči se svakome pravo da radi utvrđivanja
njegovih prava i obveza građanske naravi ili u slučaju podizanja optužnice za
kazneno djelo protiv njega zakonom ustanovljeni neovisni i nepristrani sud u
razumnom roku ispita njegov slučaj.
Ustavna tužba podnijeta je 18. srpnja 2005. godine, a do tog dana postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak trajao ukupno deset (10) godina, pet (5) mjeseci i dvadeset
četiri (24) dana, a nakon stupanja na snagu Zakona o potvrđivanju Konvencije pa
do dana podnošenja ustavne tužbe postupak je trajao sedam (7) godina, osam (8)
mjeseci i dvadeset šest (26) dana.

4.2. POSTUPANJE NADLEŽNOG SUDA

Postupak se do 12. listopada 2004. godine vodio pred Općinskim sudom u Rijeci,
nakon čega je nastavljen pred Županijskim sudom u Rijeci u povodu izjavljene
žalbe podnositelja (od 15. srpnja 2005.). U pravno relevantnom razdoblju,
prvostupanjski sud bio je neaktivan u nekoliko dužih vremenskih razdoblja.
Županijski sud u Rijeci, kao drugostupanjski sud nije odlučio o žalbi
podnositelja.

4.3. PONAŠANJE PODNOSITELJA USTAVNE TUŽBE
(OVRHOVODITELJA U OVRŠNOM POSTUPKU)

Podnositelji ustavne tužbe, kao ovrhovoditelji u ovršnom postupku, nisu
doprinijeli duljini postupka.

4.4. SLOŽENOST OVRŠNOG PREDMETA

Prosuđujući složenost konkretnog ovršnog predmeta u svjetlu općih pravnih
obilježja ovršnog postupka u Republici Hrvatskoj, Ustavni sud utvrđuje da
dosadašnji tijek postupka, ne ukazuje da se radi o složenoj pravnoj stvari.

OCJENA USTAVNOG SUDA

5.Ustavni sud utvrđuje da se ovrha (do podnošenja ustavne tužbe) vodi u
razdoblju duljem od deset godina te da ovrha još nije dovršena. Imajući u vidu
ukupno trajanje postupka, nekoliko duljih razdoblja potpune neaktivnosti
Općinskog suda u Rijeci, te činjenicu da Županijski sud u Rijeci u razdoblju
duljem od godinu dana nije donio odluku u povodu žalbe podnositelja, Ustavni sud
je utvrdio da je dugim trajanjem ovršnog postupka podnositeljima povrijeđeno
ustavno pravo da zakonom ustanovljeni neovisni i nepristrani sud u razumnom roku
odluči o njezinim pravima ili obvezama, koje je zajamčeno člankom 29. stavkom 1.
Ustava Republike Hrvatske.
Stoga je u smislu odredbe članka 63. stavka 2. Ustavnog zakona, odlučeno kao pod
točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Županijskog suda u Rijeci dužan je dostaviti Ustavnom sudu pisanu
obavijest o datumima donošenja i otpreme odluke u roku osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-3153/2005
Zagreb, 16. svibnja 2007.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 55/2007-1801
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)